text: L'AGD Mataró d'hoquei patins supera el Vilafranca, un dels líders de la classificació | Mataró Ràdio
  Dll, 12/12/2011 - 13:00
  L'AGD Mataró d'Hoquei Patins s'imposa al Vilafranca i aconsegueix una important victòria davant d'un dels favorits de la categoria, aspirant a pujar de categoria. Els de Joan Carles Vadillo van guanyar per 3 a 1 a un rival que mirava directament a la segona posició a la taula. El Vilafranca, un dels més potents de la Primera Estatal, arribava a Mataró després d'encadenar 4 victòries consecutives i pujat al podi de la categoria. Fins dissabte al vespre era tercer i si hagués guanyat s'hagués posat segon. Els de Joan Carles Vadillo van saber imposar el seu joc i van escombrar cap a casa tres valuosos punts en una temporada, on la posició a la taula varia de jornada a jornada. Joan Carles Vadillo és el tècnic dels mataronins.
  A la primera part el Vilafranca va avançar-se al marcador, però, els de Vadillo van acabar reaccionant i es van posar a funcionar com a equip. L'entrenador ja apunta que el joc de l'AGD no es caracteritza per les individualitats i això els fa guanyar en eficàcia al terreny de joc. El proper cap de setmana l'AGD es desplaça a Galícia on s'ha d'enfrontar a l'Ordenes. Vadillo considera que el principal handicap del partit és l'estat del parquet i als rivals els costa adaptar-se a la pista gallega. De tota manera l'Ordenes és un equip molt jove amb ganes de consolidar-se.
  Victòria treballada del juvenil del CE Mataró ahir al Municipal del Carles Padrós. Un partit que va acabar amb un 1 a 0 al marcador obra de Joshua al minut 65. Els d'Abel Mourelo van haver de treballar molt el partit davant d'uns aragonesos batalladors. Tot i que els groc-i-negres van sortir millor posicionats i van gaudir de més oportunitats no les van aprofitar. A més les lesions van deixar el conjunt de Mourelo força tocat. A la represa, l'Osca es va reanimar i va fer patir els mataronins, especialment a partir del gol.
  La nota més negativa del partit disputat ahir a la tarda és la lesió de turmell de Mamadou Sylla que estarà de baixa com a mínim una setmana. Una jugada al primer temps va provocar un esquinç de turmell al jugador que com a mínim estarà una setmana de baixa. De tota manera és aviat per avançar l'abast de la lesió. Les proves que li faran aquesta tarda determinaran si recuperen a Mamadou pel cap de setmana davant el Manlleu o si queda descartat fins després de Nadal.
  El proper cap de setmana els de Mourelo s'enfronten al Manlleu. Un partit que el míster ha de treballar amb els seus homes. De tota manera, el sobreesforç que ha patit l'equip durant tota la darrera setmana, amb partit intersetmanal inclòs, obliga a mantenir un nivell de recuperació tant física com anímica del conjunt. Amb l'encontre d'ahir el juvenil del Mataró acaba la primera volta de la lliga ho fa amb un bon balanç de victòries i sobretot de punts. 23 punts que estan per sobre de la mitjana i que els donen garanties de mantenir la categoria.
  Derrota per la mínima del Mataró Quadis de Waterpolo a la piscina del Montjuïc, 12 a 11. Els de Beto Fernández no van poder arrencar cap punt i cauen a la cinquena posició de la Divisió d'Honor de Waterpolo. L'entrenador Betu Fernández considera que l'equip del centre va començar el partit bastant bé, però els errors en els primers dos quarts els van condemnar. De fet, creu que el Montjuïc va viure de rèdits de les equivocacions del Quadis fins el tercer quart al que van arribar amb empat a 4 i on els van tombar.
  El resultat al marcador es va anar alternant a estones a favor d'un o altre equip. Tot i que el resultat es va anar tornant advers pels interessos del Quadis a mesura que s'acostava el xiulet final, els de Beto Fernández no van deixar de lluitar en cap moment. L'entrenador atribueix les errades en el joc i els problemes que acumulen el conjunt a l'hora del partit. El Mataró Quadis s'ha acostumat a jugar al migdia i en piscines a l'aire lliure i en aquesta ocasió van jugar a una hora, les 6 de la tarda, a la que no estan massa acostumats, a més la temperatura de l'aigua, molt baixa, pel joc dels mataronins els pot haver portat algun entrebanc. Beto Fernández considera que potser és hora de canviar alguns protocols.
  Finalment, ahir el Joventut Handbol Mataró també va patir una derrota, aquesta molt dura a la pista de la Roca. Els de Juanan Garcia van caure per un contundent 28 a 19.